Bohumila Ferenčuhová je slovenská historička. Je odborníčka na všeobecné dejiny, dejiny medzinárodných vzťahov 19. a 20. storočia, vzťahy medzi Francúzskom a strednou Európou, problematiku medzinárodnej ochrany menšín, dejiny Slovenska a 1. Československej republiky v európskom kontexte. 

V rámci svojho výskumu a početných vedeckých projektov sa venuje témam ako Malá dohoda, kultúrne transfery medzi strednou, západnou a východnou Európou, historiografia a historické písanie biografií (M. R. Štefánik, Bohdan Pavlů ) a iní).

Pre jej dielo je typická dôsledná práca s historickými prameňmi, najmä hutné spracovanie novoobjavených archívnych materiálov (archívny výskum realizovala v mnohých krajinách Európy a vo viacerých jazykoch), a súčasne citlivý prístup k interpretácii kultúrneho kontextu a jazykovo bohatý spôsob výkladu. Je autorkou a spoluautorkou viac ako desiatky kníh a niekoľkých desiatok odborných článkov či kapitol v knihách a zborníkoch v slovenčine, francúzštine či angličtine.

Životopis
---------

Narodila sa v roku 1947 v Martine do rodiny lekára a ekonómky. Zmaturovala na Gymnáziu P. O. Hviezdoslava v Dolnom Kubíne v triede s prírodovedným zameraním a pokračovala v štúdiu francúzštiny a histórie na Filozofickej fakulte Univerzity Komenského v Bratislave. V priebehu štúdia absolvovala študijný pobyt v Paríži ako štipendistka Francúzskej vlády (boursière du Gouvernement français, 1969-1971). Magisterské štúdium ukončila v roku 1971 a v roku 1987 získala titul PhDr. na FF UK v Bratislave. Dizertačnú prácu obhájila v roku 1989 už ako pracovníčka Historického ústavu Slovenskej akadémie vied. V roku 2011 jej Vedecká rada Slovenskej akadémie vied udelila titul doktor vied (DrSc.).

V HÚ SAV pracovala ako výskumná a vedúca vedecká pracovníčka až do roku 2022, viedla Oddelenie dejín 20. storočia a školila kandidátov vied a doktorandov. Ako vysokoškolská prednášajúca jednotlivých kurzov či ako hosťujúca profesorka pôsobila na Univerzite Roberta Schumana v Štrasburgu (1994-2002), FF UK v Bratislave (1996-1997) a na Univerzite Paríž I – Sorbonne (1998). Bola členkou a v rokoch 2011-2016 predsedníčkou Slovenského národného komitétu historikov, členkou vedenia Medzinárodnej komisie pre dejiny medzinárodných vzťahov (Commission internationale d’Histoire des Relations internationales), členkou Medzinárodnej asociácie pre súčasné dejiny (Association internationale d´histoire contemporaine de l´Europe (Genève – Strasbourg)) a riadnou členkou Poradného výboru Rámcového dohovoru na ochranu národnostných menšín pri Rade Európy v Štrasburgu. Dodnes je členkou Učenej spoločnosti Slovenska.

Najvýznamnejšie práce
---------------------

Bohdan Pavlů, politická biografia 1883 - 1938 (2021)

Slovensko v XX. storočí, zv. 3. V medzivojnovom Československu 1918-1939 (2012)

Biografia a historiografia. Slovenský, český a francúzsky pohľad. Bratislava (2012)

Francúzsko a slovenská otázka 1789 – 1989 (2008)

Milan Rastislav Štefánik v zrkadle prameňov a najnovších poznatkov historiografie (2010)

Ocenenia
--------

1999, Medaila M. R. Štefánika 1. stupňa, Ústredný výbor slovenského Zväzu protifašistických bojovníkov, číslo matriky 1063 

2017, Významná osobnosť SAV

2022, Cena Milana Hodžu za bádanie o živote a diele osobností slovenskej politiky, za prínos vo výskume československej zahraničnej politiky a jeho medzinárodnú prezentáciu (Eduard Heger predseda vlády Slovenskej republiky; Miroslav Pekník, predseda Organizačného výboru Dní Milana Hodžu) 

2006, menovaná Chevalier dans l’Ordre des Palmes académiques predsedom vlády Francúzskej republiky na návrh ministra školstva a národnej osvety Francúzska 

2014, povýšená na Officier dans l’ordre des Palmes académiques

2020, menovaná Officier de l’Ordre national du Mérite (Štátny rad Francúzskej republiky Za zásluhy)

2022 Cena Slovenského literárneho fondu za monografiu Bohdan Pavlů, politická biografia 1883 - 1938

Zdroje
------

FERENČUHOVÁ, Bohumila, Bohdan Pavlů, politická biografia 1883 - 1938. Bratislava : Veda, Vydavateľstvo SAV, 2021. 512 s.  ISBN 978-80-224-1885-0.

FERENČUHOVÁ, Bohumila, Slovensko v XX. storočí, zv. 3. V medzivojnovom Československu 1918-1939. Bratislava : Veda, Vydavateľstvo SAV 2012, 544 s. ISBN 978-80-224-11988-8.  Cena Slovenskej akadémie vied.  

FERENČUHOVÁ, Bohumila, Francúzsko a slovenská otázka 1789 – 1989. Bratislava : Veda, Vydavateľstvo SAV, 2008, 492 s. ISBN 978-80-224-1038-0.

FERENČUHOVÁ, Bohumila, Biografia a historiografia. Slovenský, český a francúzsky pohľad. Bratislava : Spoločnosť Pro Historia, 2012. ISBN 978-80-971247-2-4. 

FERENČUHOVÁ, Bohumila, Milan Rastislav Štefánik v zrkadle prameňov a najnovších poznatkov historiografie. Bratislava: Vojenský historický ústav – Ministerstvo obrany 2010. ISBN 978-80-970434-0-7.